Masmalo

Masmalo eli euroopanmasmalo (Anthyllis vulneraria) on kaksi- tai monivuotinen hernekasvi. Sitä kasvatetaan maanpeittokasvina. Suomessa masmalo on rauhoitettu Ahvenanmaata lukuun ottamatta.

Ulkonäkö ja koko 

Masmalo kasvaa 10–100 senttimetriä korkeaksi. Sen kukinto on palleromainen, halkaisijaltaan 2–4 cm ja useimmiten keltainen, joskus oranssinpunainen. Lehdet ovat parijakoisia, kärkilehdykkä selvästi isompi kuin muut.

Alalajit 
Masmalo on hyvin muunteleva kasvi, josta erotetaan lukuisia joskus vaikeasti erotettavia alalajeja sekä muunnoksia. Suomessa tavataan neljä masmalon alalajeista.
 Islanninmasmalo (Anthyllis vulneraria ssp. borealis)
 Isomasmalo (Anthyllis vulneraria ssp. carpatica)
 Isomasmalo (Anthyllis vulneraria ssp. carpatica var. pseudovulneraria)
 Tanskanmasmalo (Anthyllis vulneraria ssp. danicum)
 Pohjanmasmalo (Anthyllis vulneraria ssp. lapponica (ssp. fennica))
 Merimasmalo (Anthyllis vulneraria ssp. maritima)
 Idänmasmalo (Anthyllis vulneraria ssp. polyphylla)
 Ketomasmalo (Anthyllis vulneraria ssp. vulneraria)
 Dyyniketomasmalo (Anthyllis vulneraria ssp. vulneraria var. langei)
 Euroopanketomasmalo (Anthyllis vulneraria ssp. vulneraria var. vulneraria)

Levinneisyys 
Masmaloa kasvaa lähes koko Euroopassa. Suomessa masmalon alkuperäisiä kasvupaikkoja ovat harjujen paahderinteet. Tienvarsilla ja niityillä laji saattaa myös olla tulokas. Suomessa masmalo on rauhoitettu paitsi Ahvenanmaalla.

Elinympäristö 
Masmalo kasvaa valoisilla, kuivahkoilla paikoilla kuten niityillä, kallioilla ja tienpientareilla.

Käyttö 
Masmaloa on käytetty muinaisajoista asti villan ja pellavan värjäämiseen. Nykyisin sitä kasvatetaan koriste- ja maanpeittokasvina.

Lähteet

Aiheesta muualla 
 Suomen Lajitietokeskus: Masmalo eli euroopanmasmalo (Anthyllis vulneraria)
 LuontoPortti: Masmalo (Anthyllis vulneraria)
 JSTOR Global Plants: Anthyllis vulneraria 
 Integrated Taxonomic Information System (ITIS): Anthyllis vulneraria 
 Global Biodiversity Information Facility (GBIF): Anthyllis vulneraria 
 United States Department of Agriculture (USDA): Anthyllis vulneraria 
 Pherobase: Floral volatiles of Anthyllis vulneraria 

Hernekasvit
Värikasvit